ԱՄՓՈՓԱԹԵՐԹ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ 

	1. Ֆինանսների նախարարություն 

	N 01/9-2/25580-2026

	   Ի պատասխան Ձեր 01.09.2026թ. N 01/24796-2026 գրության՝ ««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2025 թվականի դեկտեմբերի 25-ի N 1910-Ն որոշման մեջ փոփոխություններ կատարելու, Հայաստանի Հանրապետության էկոնոմիկայի նախարարությանը գումար հատկացնելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ, որով առաջարկվում է 1022-12015 Կոնյակի սպիրտի արտահանման աջակցության ծրագրի շրջանակներում տրամադրվող աջակցություն միջոցառմանը հատկացնել 550.0 մլն դրամ, որից 64.9 մլն դրամը Էկոնոմիկայի նախարարությանը հատկացված միջոցներից վերաբաշխում կատարելու միջոցով և 485.1 մլն դրամը ՀՀ կառավարության պահուստային ֆոնդից, հայտնում ենք հետևյալը.
   1. Հաշվի առնելով արդեն իսկ շրջանառվող ՀՀ 2026թ. պետական բյուջեով նախատեսված ՀՀ կառավարության պահուստային ֆոնդից հատկացումներ նախատեսող ՀՀ կառավարության որոշման նախագծերի առկայությունը (այդ թվում նաև Էկոնոմիկայի նախարարության կողմից տարբեր աջակցության ծրագրերի գծով ներկայացված շուրջ 17․1 մլրդ դրամ լրացուցիչ ֆինանսավորման պահանջը) և ՀՀ կառավարության պահուստային ֆոնդում մինչ տարեվերջ անհրաժեշտ չափով հասանելի միջոցների բացակայությունը, հայտնում ենք, որ ներկա պահին ներկայացված տեսքով Նախագծի ընդունումը կհանգեցնի «ՀՀ 2026 թվականի պետական բյուջեի մասին» օրենքով նախատեսված «ՀՀ կառավարության պահուստային ֆոնդ» ծախսային ծրագրի ճշտված չափաքանակի գերազանցմանը՝ «Պահուստային միջոցներ» հոդվածով: Ուստի անհրաժեշտ է հստակեցնել նշված ծախսերի ֆինանսավորման աղբյուրը, այդ թվում՝ դիտարկելով նախարարության կողմից իրականացվող ծրագրերի օպտիմալացման, կրճատման, դադարեցման կամ վերաբաշխումներ կատարելու հնարավորությունները։
   2. Հիմնավորման համաձայն 1022-12015 Կոնյակի սպիրտի արտահանման աջակցության ծրագրի շրջանակներում տրամադրվող աջակցություն միջոցառման ֆինանսավորման համար պահանջվող 550.0 մլն դրամ ֆինանսական միջոցները հաշվարկվել են 2026թ. հունիսի 1-ից մինչև սեպտեմբերի 1-ը կոնյակի սպիրտի փաստացի արտահանված և սեպտեմբերի 1-ից մինչև դեկտեմբերի 1-ը արտահանման կանխատեսվող ծավալների համար: Այս կապակցությամբ, հաշվի առնելով մինչ տարեվերջ անհրաժեշտ չափով հասանելի ռեսուրսների բացակայությունը և միջոցառման հետագա իրականացման արդյունքներով ձևավորվելիք պարտավորությունների՝ Նախագծով ներկայացված չափի հնարավոր փոփոխությունները, առաջարկում ենք վերանայել պահանջվող ֆինանսական միջոցների չափը՝ ներկայացնելով միայն փաստացի ձևավորված և ներկա պահին բավարարման ենթակա գումարները, իսկ կանխատեսվող պարտավորությունների բավարարման նպատակով գումարների ֆինանսավորմանն անդրադառնալ հետագայում՝ դրանց փաստացի ձևավորումից հետո:

